
B9‑0553/2022
Resolucija Evropskega parlamenta o obetih za dvodržavno rešitev za Izrael in Palestino
(2022/2949(RSP))
Evropski parlament,
–	ob upoštevanju svojih prejšnjih resolucij o bližnjevzhodnem mirovnem procesu, zlasti resolucije z dne 18. maja 2017 o uresničevanju dvodržavne rešitve na Bližnjem vzhodu[footnoteRef:1], [1:  UL C 307, 30.8.2018, str. 113.] 

–	ob upoštevanju sklepov Sveta o bližnjevzhodnem mirovnem procesu, zlasti z dne 16. decembra 2013, 12. maja 2014, 20. julija 2015, 18. januarja 2016 in 20. junija 2016,
–	ob upoštevanju Evro-mediteranskega sporazuma o pridružitvi med Evropskimi skupnostmi in njihovimi državami članicami na eni strani in državo Izrael na drugi strani[footnoteRef:2], [2:  UL L 147, 21.6.2000, str. 3.] 

–	ob upoštevanju Začasnega evro-mediteranskega pridružitvenega sporazuma o trgovini in sodelovanju med Evropsko skupnostjo na eni strani in Palestinsko osvobodilno organizacijo za Palestinsko upravo Zahodnega brega in Gaze na drugi strani[footnoteRef:3], [3:  UL L 187, 16.7.1997, str. 3.] 

–	ob upoštevanju razlagalnega obvestila Komisije o označevanju porekla blaga z ozemelj, ki jih Izrael zaseda od junija 1967[footnoteRef:4], [4:  UL C 375, 12.11.2015, str. 4.] 

–	ob upoštevanju smernic z dne 19. julija 2013 o upravičenosti izraelskih subjektov in njihovih dejavnosti na ozemljih, ki jih Izrael zaseda od junija 1967, do nepovratnih sredstev, nagrad in finančnih instrumentov iz sredstev EU od leta 2014 dalje;
–	ob upoštevanju poročila Evropske unije za leto 2021 o izraelskih naselbinah na zasedenem Zahodnem bregu, vključno z vzhodnim Jeruzalemom,
–	ob upoštevanju skupne izjave Evropske unije ter Agencije OZN za pomoč in zaposlovanje palestinskih beguncev na Bližnjem vzhodu (UNRWA) z dne 17. novembra 2021 o pomoči EU za UNRWA (2021–2024),
–	ob upoštevanju ženevskih konvencij iz leta 1949,
–	ob upoštevanju ustreznih resolucij varnostnega sveta OZN in generalne skupščine OZN,
–	ob upoštevanju poročila posebne poročevalke OZN iz leta 2022 o razmerah na področju človekovih pravic na ozemlju zasedene Palestine od leta 1967,
–	ob upoštevanju poročila za leto 2022 o pomoči Konference Združenih narodov za trgovino in razvoj (UNCTAD) palestinskemu ljudstvu: razvoj gospodarstva na zasedenem palestinskem ozemlju,
–	ob upoštevanju sporazumov iz Osla iz let 1993 in 1995,
–	ob upoštevanju arabske mirovne pobude iz leta 2002,
–	ob upoštevanju načrta bližnjevzhodne četverice iz leta 2013,
–	ob upoštevanju člena 132(2) Poslovnika,
A.	ker je uresničitev miru na Bližnjem vzhodu še vedno ključna prednostna naloga mednarodne skupnosti, vključno z Evropsko unijo, ter nujen element za svetovno stabilnost in varnost;
B.	ker se je podpredsednik Komisije/visoki predstavnik Unije za zunanje zadeve in varnostno politiko ob več priložnostih zavezal obnoviti in okrepiti vlogo Evropske unije v bližnjevzhodnem mirovnem procesu;
C.	ker bi morali odnosi Evropske unije z obema stranema temeljiti na spoštovanju človekovih pravic in demokratičnih načel, ki so vodilo v notranji in mednarodni politiki ter bistveni element njihovih odnosov;
D.	ker je bilo po podatkih Urada Združenih narodov za usklajevanje humanitarnih dejavnosti (OCHA) leto 2022 za Palestince, ki prebivajo na zasedenem Zahodnem bregu, vključno z vzhodnim Jeruzalemom, najbolj smrtonosno leto po letu 2006, saj so izraelske sile do 18. oktobra 2022 ubile vsaj 105 Palestincev, med njimi 26 otrok, medtem ko so Palestinci z Zahodnega brega v istem obdobju ubili 10 izraelskih civilistov, tri tujce in štiri izraelske vojake;
E.	ker so osrednje izraelske, palestinske in mednarodne organizacije za človekove pravice ter več posebnih poročevalcev OZN nedavno objavili poročila, v katerih trdijo, da gre pri izraelski politiki do Palestincev po mednarodnem pravu za apartheid;
F.	ker se približno 2 milijona Palestincev v Gazi zadnjih 15 let spoprijema s kronično in vse hujšo humanitarno krizo zaradi vladavine Hamasa, ponavljajočih se vojn in neprekinjene blokade, ki pomeni kolektivno kaznovanje prebivalstva; ker je po podatkih urada OCHA skoraj 80 % prebivalcev Gaze odvisnih od humanitarne pomoči, več kot polovica jih živi v revščini, skoraj 80 % tam živečih mladih pa je brezposelnih;
G.	ker v Gazi primanjkuje ustreznih zdravstvenih ustanov in storitev za zdravljenje številnih hudih bolezni, vključno z radioterapijo in kemoterapijo; ker morajo bolniki s temi boleznimi pri izraelskih oblasteh zaprositi za zdravniško dovoljenje za izstop; ker se velik delež prošenj, tudi za majhne otroke, obravnava zelo dolgo ali se zavrne iz varnostnih razlogov, zaradi česar prihaja do smrtnih žrtev; ker se prošnje številnih staršev, običajno mater, ki si želijo pospremiti svoje otroke na zdravljenje, zavrnejo ali ostanejo neodgovorjene, zaradi česar so otroci med nujno zdravstveno oskrbo brez spremstva;
H.	ker se je po podatkih iz poročila o izraelskih naselbinah na zasedenem Zahodnem bregu, vključno z vzhodnim Jeruzalemom, ki ga je leta 2021 pripravil urad posebnega predstavnika Evropske unije (Zahodni breg in Gaza, UNRWA), lani še povečala stopnja naseljevanja na zasedenih palestinskih ozemljih (22 030), zlasti v vzhodnem Jeruzalemu, kjer se je število novih stanovanjskih enot v primerjavi z letom 2020 več kot podvojilo (s 6288 na 14 894), kar je del trenda nenehnega širjenja izraelskih naselbin;
I.	ker je bilo po podatkih urada OCHA med okupacijo v desetletju od decembra 2012 na zasedenem Zahodnem bregu, kamor sodi tudi vzhodni Jeruzalem, porušenih 7088 struktur, med njimi 1419 takšnih, ki so jih financirali donatorji, razseljenih pa je bilo 9931 ljudi;
J.	ker izraelske oblasti zoper Palestince še naprej izvajajo sistematično politiko upravnega pridržanja brez obtožbe ali sojenja; ker je po podatkih palestinske organizacije Addameer Prisoner Support and Human Rights Association v Izraelu še vedno pridržanih 4760 palestinskih političnih zapornikov, vključno z 820 upravnimi priporniki, 160 otroki, 33 ženskami in šestimi člani palestinskega zakonodajnega sveta;
K.	ker je izraelsko ministrstvo za obrambo oktobra 2021 izdalo vojaško odredbo, s katero je šest palestinskih nevladnih organizacij (Addameer Prisoner Support and Human Rights Association, Al-Hak, Bisan Centre for Research and Development, Defense for Children International – Palestine, Union of Agricultural Work Committees ter Union of Palestinian Women’s Committees) razglasilo za „nezakonita združenja“ (teroristične organizacije); ker so izraelske sile avgusta 2022 preiskale urade teh organizacij, zasegle dokumente in uničile opremo; ker se te organizacije še naprej soočajo z ustrahovanjem in poskusi, da bi se jih prepovedalo z zakonom;
L.	ker je bilo celotno financiranje palestinske uprave v letu 2021 za več mesecev odloženo, saj je komisar za sosedstvo in širitev skušaj dodati pogoj o reviziji palestinskih učbenikov; ker je Svet ta predlog večkrat zavrnil z večino glasov; ker je ta zamuda občutno ohromila delovanje palestinske uprave, zlasti osnovnih storitev, kot je javno zdravstvo, in povzročila pomanjkanje sredstev za izplačevanje plač javnim uslužbencem;
M.	ker je bila 11. maja 2022 med izraelsko vojaško racijo v Jeninu na zasedenem Zahodnem bregu ubita novinarka Širin Abu Akleh; ker kljub številnim pozivom ni bila opravljena neodvisna preiskava njenega uboja, zaradi česar storilci tega kaznivega dejanja niso odgovarjali za svoja dejanja;
N.	ker izraelska zasedba po podatkih iz poročila UNCTAD iz leta 2022 izkrivlja palestinsko gospodarstvo in zasedena ozemlja sili v zmanjševanje obsega kmetijstva in deindustrializacijo, zaradi česar se slabšajo socialno-ekonomske razmere, v katerih živi palestinsko prebivalstvo; ker UNCTAD ocenjuje, da stroški omejevanja palestinskih gospodarskih dejavnosti znašajo 25,3 % BDP Zahodnega brega, skupna izguba BDP med letoma 2000 in 2020 pa 50 milijard USD;
O.	ker je brezposelnost na zasedenih palestinskih ozemljih še vedno visoka, saj znaša skupaj 26 %, pri čemer je v Gazi še vedno brezposelna več kot polovica delovne sile, stopnja brezposelnosti na Zahodnem bregu pa znaša 17 %; ker zaradi šibke sposobnosti palestinskega gospodarstva za ustvarjanje delovnih mest v času zasedbe velikemu deležu palestinskih delavcev ne preostane drugega, kot da zaposlitev poiščejo v Izraelu in naselbinah;
1.	znova poziva, naj se dolgotrajen izraelsko-palestinski konflikt in zasedba palestinskega ozemlja konča z nadaljevanjem pristnih mirovnih pogajanj med obema stranema na podlagi uveljavljenih parametrov za rešitev z dvema državama, ki jo podpira tudi mednarodna skupnost, na podlagi česar bi bil sklenjen s pogajanji dosežen sporazum o končnem statusu; pozdravlja večkratne pozive palestinskega vodstva k mirovnim pogovorom in obžaluje, da ni opaziti podobnih prizadevanj izraelske vlade;
2.	obžaluje, da v bližnjevzhodnem mirovnem procesu v zadnjih desetletjih kljub različnim pobudam ni bilo oprijemljivih rezultatov, to pa je privedlo do nenehnega nasilja in izgube številnih nedolžnih življenj, nenehnega slabšanja razmer na zasedenih palestinskih ozemljih, vztrajnega širjenja izraelskih naselbin na Zahodnem bregu, tudi v vzhodnem Jeruzalemu, stalne blokade Gaze, vse večjega nezadovoljstva v palestinski in čedalje večje napetosti v izraelski družbi, dolgotrajne nestabilnosti na Bližnjem vzhodu ter instrumentalizacije konflikta s strani ekstremističnih skupin;
3.	obsoja vsa nasilna dejanja med Izraelci in Palestinci in poziva, naj se nemudoma končajo, vključno s prekomerno uporabo sile izraelskih obrambnih sil v vojaških operacijah, terorističnimi napadi na nedolžne civiliste in civilno infrastrukturo, vse večjim nasiljem naseljencev in brezciljnim izstreljevanjem raket iz Gaze v Izrael; je še posebej zaskrbljen zaradi tveganja prisilnih premestitev na območju Masaferja Jate; opozarja, da premestitev civilnega prebivalstva okupacijske sile na vojaško zasedeno ozemlje krši četrto ženevsko konvencijo in v skladu z Rimskim statutom Mednarodnega kazenskega sodišča pomeni vojni zločin; poziva, naj se za vse vpletene v konfliktu odpravi nekaznovanost za kazniva dejanja zoper mednarodno humanitarno pravo, vse odgovorne pa naj se privede pred sodišče, da bodo odgovarjali za svoja dejanja; 
4.	znova izraža odločno podporo dvodržavni rešitvi kot edini izvedljivi možnosti za izhod iz konflikta, po kateri bi državi Izrael in Palestina sobivali v miru in varnosti, priznavali druga drugo in meje iz leta 1967 ter se dogovorili o menjavi zemljišč in sporazumeli o Jeruzalemu kot glavnem mestu obeh držav; je zaskrbljen zaradi nadaljnjega utrjevanja nedemokratične enodržavne resničnosti, v kateri vladajo neenake pravice, stalna okupacija in konflikti; poziva države članice, naj se enotno zavzamejo za dvodržavno rešitev in podprejo podpredsednika/visokega predstavnika pri pripravi pobud Evropske unije, namenjenih uresničitvi tega cilja; 
5.	ponovno poudarja, da se še naprej odločno zavzema za varnost Izraelcev in Palestincev;
6.	obsoja sistematična prizadevanja palestinskih oblasti, da bi utišale oporečnike, tudi s samovoljnimi aretacijami kritikov in nasprotnikov, ki so pogosto žrtve mučenja ali drugega slabega ravnanja; obsoja uboj uglednega aktivista in kritika Nizara Banata, ki so ga zakrivile palestinske oblasti, saj je bil med pridržanjem pretepen do smrti, in obžaluje, da za njegovo smrt še vedno nihče ne odgovarja;
7.	ponovno izraža podporo priznanju palestinske državnosti, ki jo je že izrazil v svoji resoluciji z dne 17. decembra 2014, in poziva Evropsko unijo, naj še naprej podpira oblikovanje palestinske države na podlagi demokracije, pravne države, človekovih pravic in temeljnih svoboščin;
8.	opozarja, da morata v skladu s sporazumi iz Osla in zadevnimi resolucijami varnostnega sveta OZN o statusu Jeruzalema odločati obe strani ter da pri tem ne sme posredovati in vplivati na odločitev nobena tretja stan; poziva Združene države Amerike, naj spremenijo svojo odločitev o preselitvi svojega veleposlaništva v Izraelu v Jeruzalem in ponovno odprejo konzulat v vzhodnem Jeruzalemu; poziva, naj se polno spoštuje dosedanje stanje jeruzalemske „Svete esplanade“ (Al Harem Al Šarif/Tempeljski grič), ki je bilo vzpostavljeno leta 1967;
9.	ponovno poziva, naj se ublaži humanitarna kriza v Gazi ter naj se na podlagi politične rešitve odpravi petnajstletna blokada in ob tem vzpostavi potrebna varnostna ureditev; poziva izraelske oblasti, naj spremenijo svojo politiko izdajanja dovoljenj, da bi lahko palestinski bolniki brez zamud prišli do ustreznega zdravljenja in da bi lahko otroke, ki zapustijo Gazo zaradi zdravljenja, lahko spremljal eden od staršev; poziva izraelske oblasti, naj začnejo vsem onkološkim bolnikom izdajati trimesečna dovoljenja, da ne bi bila dovoljenja izdana z zamudo in se zato ne bi mogli pravočasno zdraviti; ponovno poziva, naj se poslancem Evropskega parlamenta, ki želijo obiskati Gazo za humanitarne namene in preveriti stanje na terenu, omogoči neoviran dostop;
10.	ponovno poudarja, da sta v bližnjevzhodnem mirovnem procesu sprava in enotnost Palestincev ključnega pomena; je globoko zaskrbljen, ker v Palestini že od leta 2005 ni bilo predsedniških volitev, parlamentarnih pa ne od leta 2006, in obžaluje, da je predsednik Mahmud Abas za nedoločen čas preložil volitve, ki so bile načrtovane za leto 2021; poziva, naj se v Palestini izvedejo pregledne, verodostojne in vključujoče predsedniške in parlamentarne volitve, s katerimi se bo utrdila legitimnost palestinskega političnega vodstva; poziva Izrael, naj spoštuje svoje obveznosti glede omogočanja teh volitev v vzhodnem Jeruzalemu; ponovno vztraja, da je treba Evropski uniji in Evropskemu parlamentu omogočiti opazovanje teh volitev, če bosta k temu povabljena; 
11.	poudarja, da mora biti ob nenehnem slabšanju razmer na terenu na zasedenih palestinskih ozemljih takojšnja prednostna naloga Evropske unije ta, da se ohrani uresničljivost dvodržavne rešitve; poziva Izrael, na takoj konča vse enostranske dejavnosti, ki ovirajo ali spodkopavajo dvodržavno rešitev, zlasti gradnjo in širitev naselbin, rušenje palestinskih domov in infrastrukture ter prisilno razseljevanje palestinskih družin z zasedenega Zahodnega brega, tudi v vzhodnem Jeruzalemu; ponovno poudarja, da EU ne bo priznala sprememb meja iz leta 1967, razen če se o tem ne dogovorita obe strani; poziva EU in države članice, naj zahtevajo odškodnino za vso porušeno infrastrukturo na zasedenih palestinskih ozemljih, za katero je EU dala sredstva, poleg tega pa naj zberejo uradne odredbe o rušenju, saj bi lahko štele za dokaze o vojnih hudodelstvih;
12.	poziva Evropsko unijo, naj v dvostranskih odnosih z Izraelom še naprej razvija politiko razlikovanja med ozemljem Države Izrael in zasedenimi palestinskimi ozemlji, v skladu z ustreznimi sodbami Sodišča Evropske unije in resolucijo varnostnega sveta OZN št. 2334; vztraja, da morajo vsi sporazumi EU z Izraelom nedvoumno in izrecno navajati, da se ne morejo uporabljati za ozemlje, ki ga je Izrael zasedel leta 1967; poziva Komisijo, naj poskrbi, da se bo načelo razlikovanja dosledno uporabljalo v vseh vidikih dvostranskih odnosov EU z Izraelom; poziva k celovitemu in učinkovitemu izvajanju veljavne zakonodaje EU in dvostranskih dogovorov, ki se uporabljajo za proizvode z območja izraelskih naselbin;
13.	poziva, naj Evropska unija sprejme zakonodajo, s katero bo v skladu z mednarodnim humanitarnim pravom prepovedala vso trgovino s subjekti iz izraelskih naselbin na zasedenih palestinskih ozemljih; opozarja, da trgovanje s proizvodi, izdelanimi na območju naselbin na zasedenem ozemlju, ali trgovanje s subjekti z zasedenega ozemlja prispeva k temu, da se še naprej krši mednarodno humanitarno pravo in utrjuje kršenje človekovih pravic, do katerih pogosto prihaja na območju naselbin in ki vključuje zaplembo zemljišč, izkoriščanje naravnih virov ter razseljevanje in diskriminacijo lokalnega prebivalstva;
14.	poudarja, da je zelo pomembno spet vzpostaviti politični prostor, ki bo naklonjen dvodržavni rešitvi; poziva, naj Evropska unija začne politično pobudo za nadaljevanje bližnjevzhodnega mirovnega procesa, da bi dosegli oprijemljive rezultate in da bi bil na podlagi pogajanj sprejet sporazum o končnem statusu; poziva podpredsednika/visokega predstavnika, naj si v sodelovanju z državami članicami, Združenimi državami in drugimi mednarodnimi partnerji prizadeva za mednarodno konferenco, ki bi bila prvi korak k uresničitvi tega cilja v večstranskem okviru;
15.	poziva Evropsko unijo, naj tako v odnosu do Izraela kot pri Palestincih učinkovito uporablja svoj gospodarski in politični vzvod, da bi začeli obe strani resnično sodelovati v bližnjevzhodnem mirovnem procesu; glede na pomanjkanje napredka v mirovnem procesu in ukrepe, ki spodkopavajo dvodržavno rešitev, poziva k reviziji dvostranskih odnosov EU z obema stranema, med drugim tudi pridružitvenega sporazuma z Izraelom in njegovega izvajanja v skladu s členom 2 tega sporazuma;
16.	podpira zavezo Evropske unije, sprejeto v sklepih Sveta za zunanje zadeve z dne 16.  decembra 2013, da bo v okviru sporazuma o dokončnem statusu obema stranema ponudila izdatno politično, gospodarsko in varnostno podporo ter posebno privilegirano partnerstvo;
17.	pozdravlja, da je Evropska unija palestinskim oblastem po dolgem odlogu junija 2022 izplačala sredstva za leto 2021; obžaluje to zamudo, ki je nastala zato, ker je komisar za sosedstvo in širitev večkrat poskusil uvesti neupravičene pogoje za to financiranje, zaradi česar so se palestinske oblasti znašle še v težjem položaju in jim je grozil fiskalni zlom;
18.	poudarja, da se mora med obema stranema utrditi zaupanje tako na politični kot na medosebni ravni, saj brez tega ne more biti uspešnega mirovnega procesa in mirnega sobivanja Izraela in Palestine v prihodnosti; poziva Evropsko unijo, naj bolj podpre pobude v tej smeri;
19.	poziva Komisijo, naj poveča financiranje projektov za izboljšanje položaja palestinske arabske manjšine v Izraelu, ki bi lahko imela pomembno vlogo pri mirnem sobivanju Izraelcev in Palestincev v prihodnosti;
20.	poziva Evropsko unijo, naj poveča politično in finančno podporo organizacijam civilne družbe, med drugim tudi skupnim izraelsko-palestinskim pobudam, ki si prizadevajo za mir in varstvo človekovih pravic na obeh straneh; je globoko zaskrbljen, ker ima civilna družba v Izraelu in Palestini vse manj možnosti za delovanje, ter EU poziva, naj to problematiko uvrsti med svoja prednostna področja pri političnem dialogu z izraelsko vlado in palestinsko oblastjo; obsoja, da je Izrael vodilne palestinske organizacije za človekove pravice označil za „nezakonita združenja“ (teroristične organizacije); poziva izraelske oblasti, naj to odločitev razveljavijo in tem organizacijam omogočijo, da nadaljujejo svoje pomembno delo; obžaluje, da je EU nekaterim od teh organizacij neupravičeno začasno prekinila financiranje, saj se je komisar za sosedstvo in širitev tako odločil na podlagi neutemeljenih obtožb, ki so jim povzročile resno operativno škodo in močno škodovale tudi njihovemu ugledu; poziva Komisijo, naj še naprej finančno podpira palestinske nevladne organizacije;
21.	obsoja,da Izrael z razširjeno politiko in prakso upravnega pridržanja na stotine Palestincev pridržuje brez sojenja ali obtožbe na podlagi tajnih dokazov, med njimi tudi zagovornika človekovih pravic Salaha Hammourija, in poziva k takojšnjemu prenehanju te politike;
22.	ostro obsoja uboj novinarke Širin Abu Akleh med izraelsko vojaško racijo v Dženinu na zasedenem Zahodnem bregu, za katerega so po ugotovitvah številnih neodvisnih preiskavah odgovorne izraelske sile;
23.	je zgrožen zaradi dolgotrajnega pridržanja Ahmeda Manasre v samici kljub njegovemu resnemu zdravstvenemu stanju, kar bi lahko pomenilo mučenje; globoko obžaluje, da pozivi k njegovi izpustitvi, tudi s strani strokovnjakov Evropske unije in OZN, niso bili upoštevani; poziva izraelske oblasti, naj svojo odločitev spremenijo in ga nemudoma izpustijo;
24.	poziva, naj se na obeh straneh izraelsko-palestinskega konflikta takoj preneha vsako spodbujanje sovraštva ali nasilja; poziva Evropsko unijo, naj podpre neodvisno mednarodno preiskovalno komisijo OZN o zasedenih palestinskih ozemljih, tudi v vzhodnem Jeruzalemu in v Izraelu, ter naj z njo konstruktivno sodeluje, zlasti v zvezi z njeno nalogo, da ugotovi temeljne vzroke ponavljajočih se napetosti, nestabilnosti in dolgotrajnosti konflikta, ter naj pri stikih EU in držav članic z izraelskimi oblastmi upošteva ugotovitve in priporočila mehanizma;
25.	ponovno poudarja, kako pomembno je v bližnjevzhodni regiji doseči trajen mir, stabilnost in blaginjo; pozdravlja zavezo Evropske unije, da bo v ta namen sodelovala z regionalnimi in mednarodnimi partnericami; v zvezi s tem opozarja na pomen arabske mirovne pobude;
26.	poziva izraelsko vlado, naj odpravi nove omejitve vstopa in prebivanja za tuje državljane na Zahodnem bregu, ki so bile uvedene 20. oktobra 2022 in vplivajo na palestinsko družbo , pa tudi na državljane Evropske unije, med drugim na obiskovalce, zakonce in družinske člane, študente in predstavnike akademskih krogov ter strokovnjake in prostovoljce; v zvezi s tem poudarja pomen načela EU o vzajemnosti, ki velja za brezvizumski dostop;
27.	podpira Mednarodno kazensko sodišče pri njegovi tekoči preiskavi razmer na zasedenih palestinskih ozemljih in poziva tudi Evropsko unijo, naj podpre njegovo sodelovanje, kot to počne v drugih konfliktnih razmerah po svetu;
28.	ponovno izraža podporo Agenciji OZN za pomoč in zaposlovanje palestinskih beguncev na Bližnjem vzhodu, ki izvaja ključne storitve za zaščito in človekov razvoj palestinskih beguncev na Bližnjem vzhodu; poziva Evropsko unijo, države članice in mednarodno skupnost, naj povečajo politično in finančno podporo agenciji, potem ko je generalna skupščina OZN nedavno obnovila njen mandat;
29.	naroči svoji predsednici, naj to resolucijo posreduje Svetu, Komisiji, podpredsedniku Komisije/visokemu predstavniku Unije za zunanje zadeve in varnostno politiko, posebnemu predstavniku EU za mirovni proces na Bližnjem vzhodu, vladam in parlamentom držav članic, generalnemu sekretarju Združenih narodov, odposlancu bližnjevzhodne četverice, generalnemu sekretarju Lige arabskih držav, predsedniku in kongresu Združenih držav Amerike, knesetu in izraelski vladi, predsedniku Palestinske oblasti in palestinskemu zakonodajnemu svetu.

